Fengslet etter overfall på politimann
Den 26 år gamle mannen sier han var i området rundt Hegdehaugsveien da politimannen ble slått ned natt til søndag. Men han nekter for å ha noe med overfallet å gjøre. Politiet la ned påstand om fire ukers varetekt for 26-åringen i Oslo tingrett onsdag. Men retten kom frem til at to uker i varetekt med brev- og besøksforbud var nok. Avgjørelsen ble anket umiddelbart. - Saken ble grundig behandlet i fengslingsmøtet, men vi er noe uenig med tingretten, derfor har vi anket, sier 26-åringens forsvarer Vidar Lind Iversen til VG Nett. Fengslingsmøtet gikk for lukkede dører, og varte i neste to timer. Politiet har ingen kommentar til fengslingsmøtet.Navngitte menn i samme vennekrets er etterlyst internt i politiet. Flere av disse skal etter det VG Nett kjenner til, være godt kjente for politiet i forbindelse med tidligere kriminalitet. Sent i går kveld ble en ny mann pågrepet i saken etter at han meldte seg for politiet. Forsvareren hans, Øivind Sterri, ønsker ikke å kommentere saken på det nåværende tidspunkt. Det er foreløpig ikke tatt noen avgjørelse om den siste pågrepne skal fremstilles for varetekt. Politiet har sikret seg overvåkningsbilder fra flere kameraer i området hvor politimannen ble brutalt overfalt. Det er foreløpig ikke kjent om bildene viser selve overfallet, men både 26-åringen og flere av personene som politiet ønsker å få tak i, skal figurere på bildene.Politimannen i 30-årene ble påført flere brudd i ansiktet og ett kraniebrudd. Han har vært igjennom en operasjon og er bevisst. Tilstanden hans er stabil. Han var i ferd med å anholde en mann i vennekretsen til den varetektsfengslede 26-åringen da han ble overfalt bakfra. Mannen var mistenkt for å ha deltatt i et slagsmål på stedet. Etter det VG Nett kjenner til, skal etterforskningen ha avdekket at mannen som ble anholdt ikke var med i noe slagsmål. En polititeori er derfor at politimannen ble angrepet av den anholdtes venner fordi det ble satt håndjern på feil mann.
26-åringen som er siktet etter overfallet på en politimann på Majorstua er varetektsfengslet i to uker.